CELEX: 32021R0630
Language: ro
Date: 2021-02-16 00:00:00
Title: Regulamentul delegat (UE) 2021/630 al Comisiei din 16 februarie 2021 de completare a Regulamentului (UE) 2017/625 al Parlamentului European și al Consiliului în ceea ce privește anumite categorii de bunuri exceptate de la efectuarea controalelor oficiale la posturile de control la frontieră și de modificare a Deciziei 2007/275/CE a Comisiei (Text cu relevanță pentru SEE)

19.4.2021   
               
               
                  RO
               
               
                  Jurnalul Oficial al Uniunii Europene
               
               
                  L 132/17
               
            
         REGULAMENTUL DELEGAT (UE) 2021/630 AL COMISIEI
         din 16 februarie 2021
         de completare a Regulamentului (UE) 2017/625 al Parlamentului European și al Consiliului în ceea ce privește anumite categorii de bunuri exceptate de la efectuarea controalelor oficiale la posturile de control la frontieră și de modificare a Deciziei 2007/275/CE a Comisiei
         (Text cu relevanță pentru SEE)
         COMISIA EUROPEANĂ,
         având în vedere Tratatul privind funcționarea Uniunii Europene,
         având în vedere Regulamentul (UE) 2017/625 al Parlamentului European și al Consiliului din 15 martie 2017 privind controalele oficiale și alte activități oficiale efectuate pentru a asigura aplicarea legislației privind alimentele și furajele, a normelor privind sănătatea și bunăstarea animalelor, sănătatea plantelor și produsele de protecție a plantelor, de modificare a Regulamentelor (CE) nr. 999/2001, (CE) nr. 396/2005, (CE) nr. 1069/2009, (CE) nr. 1107/2009, (UE) nr. 1151/2012, (UE) nr. 652/2014, (UE) 2016/429 și (UE) 2016/2031 ale Parlamentului European și ale Consiliului, a Regulamentelor (CE) nr. 1/2005 și (CE) nr. 1099/2009 ale Consiliului și a Directivelor 98/58/CE, 1999/74/CE, 2007/43/CE, 2008/119/CE și 2008/120/CE ale Consiliului și de abrogare a Regulamentelor (CE) nr. 854/2004 și (CE) nr. 882/2004 ale Parlamentului European și ale Consiliului, precum și a Directivelor 89/608/CEE, 89/662/CEE, 90/425/CEE, 91/496/CEE, 96/23/CE, 96/93/CE și 97/78/CE ale Consiliului și a Deciziei 92/438/CEE a Consiliului (Regulamentul privind controalele oficiale) (1), în special articolul 48 litera (h) și articolul 77 alineatul (1) litera (k),
         întrucât:
         
                     (1)
                  
                  
                     Articolul 48 litera (h) și articolul 77 alineatul (1) litera (k) din Regulamentul (UE) 2017/625 împuternicesc Comisia să adopte acte delegate pentru a stabili cazurile și condițiile în care anumite bunuri cu risc scăzut, inclusiv produsele compuse, ar putea fi exceptate de la efectuarea controalelor oficiale la posturile de control la frontieră și să stabilească norme pentru efectuarea controalelor oficiale specifice în cazul bunurilor respective.
                  
               
                     (2)
                  
                  
                     Riscul pe care îl prezintă produsele compuse pentru sănătatea publică și animală depinde de tipurile de ingrediente, de condițiile de depozitare și de ambalajele acestora. Produsele compuse cu durată lungă de conservare care nu conțin carne prelucrată ca ingredient și care nu trebuie să fie transportate sau depozitate în condiții de temperatură controlată prezintă cel mai scăzut risc în ceea ce privește sănătatea animală și siguranța alimentară microbiologică. Acesta este cazul produselor lactate și al produselor din ouă pe care le conțin produsele compuse cu durată lungă de conservare care au fost supuse unui tratament în timpul fabricării, cum ar fi sterilizarea sau tratamentul la temperaturi foarte înalte, pentru a elimina riscul. Riscurile pentru sănătatea animală și siguranța alimentară microbiologică sunt atenuate în cazul în care produsele compuse sunt ambalate etanș sau sigilate.
                  
               
                     (3)
                  
                  
                     Cu toate acestea, riscurile chimice pentru siguranța alimentară nu sunt reduse prin tratamente care fac ca produsele compuse să aibă o durată lungă de conservare. Din perspectiva siguranței alimentare din punct de vedere chimic, anumite produse compuse cu durată lungă de conservare care nu conțin carne prelucrată pot fi exceptate de la efectuarea controalelor oficiale la posturile de control la frontieră, cu condiția ca produsele prelucrate de origine animală care sunt ingrediente ale produselor compuse să fie produse în unități situate în țări terțe autorizate să importe în Uniune respectivele produse prelucrate de origine animală sau în unități situate în state membre.
                  
               
                     (4)
                  
                  
                     Produsele compuse cu durată lungă de conservare care nu conțin carne prelucrată trebuie să fie produse într-o țară terță menționată în Decizia 2011/163/UE a Comisiei (2). Țara terță care produce produsul compus trebuie fie să dispună de un plan de control al reziduurilor aprobat pentru fiecare ingredient de origine animală pe care îl conține produsul compus, fie să se aprovizioneze cu ingrediente de origine animală dintr-un stat membru sau dintr-o altă țară terță care este menționată în Decizia 2011/163/UE pentru produsele respective.
                  
               
                     (5)
                  
                  
                     Având în vedere riscul lor scăzut pentru sănătatea publică și sănătatea animală, este oportun să se excepteze anumite produse compuse cu durată lungă de conservare care nu conțin carne prelucrată de la efectuarea controalelor oficiale la posturile de control la frontieră și să fie enumerate în anexa la prezentul regulament, indicându-se codurile acestora din Nomenclatura combinată (NC) prevăzute în anexa I la Regulamentul (CEE) nr. 2658/87 al Consiliului (3).
                  
               
                     (6)
                  
                  
                     Anumite produse compuse cu durată lungă de conservare care nu conțin carne prelucrată și care sunt exceptate de la efectuarea controalelor oficiale la posturile de control la frontieră în conformitate cu prezentul regulament și intră în Uniune din țări terțe trebuie să fie însoțite de un atestat privat furnizat de operatorul din sectorul alimentar importator.
                  
               
                     (7)
                  
                  
                     Pentru a se asigura că anumite produse compuse cu durată lungă de conservare care nu conțin carne prelucrată și care sunt exceptate de la efectuarea controalelor la posturile de control la frontieră în conformitate cu prezentul regulament îndeplinesc cerințele de sănătate publică și animală, autoritățile competente trebuie să efectueze controale oficiale în mod regulat, în funcție de risc și cu o frecvență corespunzătoare, la locul de destinație, la punctul de punere în liberă circulație în Uniune sau la depozitele sau sediile operatorului responsabil de partidă.
                  
               
                     (8)
                  
                  
                     Normele privind produsele compuse exceptate de la efectuarea controalelor oficiale la posturile de control la frontieră și privind controalele oficiale care trebuie efectuate în cazul unor astfel de produse compuse sunt legate între ele din punctul de vedere al conținutului și sunt destinate să fie aplicate împreună. Prin urmare, în interesul simplității și al transparenței, precum și pentru facilitarea aplicării normelor și pentru evitarea multiplicării lor, acestea trebuie să fie prevăzute într-un singur act, iar nu în acte separate cu numeroase trimiteri încrucișate în cazul cărora există riscul duplicării.
                  
               
                     (9)
                  
                  
                     Există deja exceptări de la efectuarea controalelor oficiale la posturile de control la frontieră pentru anumite produse compuse în temeiul Deciziei 2007/275/CE a Comisiei (4). Deoarece prezentul regulament stabilește exceptări pentru produsele reglementate în prezent prin Decizia 2007/275/CE, anumite dispoziții din decizia respectivă trebuie eliminate de la data aplicării prezentului regulament, iar decizia respectivă trebuie modificată în consecință.
                  
               
                     (10)
                  
                  
                     Cerințele de sănătate publică pentru intrarea în Uniune a produselor compuse stabilite în Regulamentul delegat (UE) 2019/625 al Comisiei (5) se vor aplica numai începând cu 21 aprilie 2021. În mod similar, cerințele de sănătate animală pentru intrarea în Uniune a produselor compuse stabilite în Regulamentul delegat (UE) 2020/692 al Comisiei (6) se vor aplica numai începând cu 21 aprilie 2021. Prin urmare, normele prevăzute în prezentul regulament trebuie să se aplice, de asemenea, de la data respectivă,
                  
               ADOPTĂ PREZENTUL REGULAMENT:
         
            Articolul 1
            Obiect
            Prezentul regulament stabilește norme privind:
            
                        1.
                     
                     
                        cazurile și condițiile în care produsele compuse sunt exceptate de la efectuarea controalelor oficiale la posturile de control la frontieră și când sunt justificate astfel de exceptări;
                     
                  
                        2.
                     
                     
                        efectuarea controalelor oficiale specifice în cazul produselor compuse exceptate de la efectuarea controalelor oficiale la posturile de control la frontieră.
                     
                  
         
            Articolul 2
            Definiții
            În sensul prezentului regulament, se aplică următoarele definiții:
            
                        1.
                     
                     
                        „produs compus” înseamnă produs compus astfel cum este definit la articolul 2 punctul 14 din Regulamentul delegat (UE) 2019/625;
                     
                  
                        2.
                     
                     
                        „produse compuse cu durată lungă de conservare” înseamnă produse care nu trebuie să fie transportate sau depozitate în condiții de temperatură controlată.
                     
                  
         
            Articolul 3
            Produse compuse exceptate de la efectuarea controalelor oficiale la posturile de control la frontieră
            
               (1)   Produsele compuse cu durată lungă de conservare care nu conțin carne prelucrată și care sunt enumerate în anexă sunt exceptate de la efectuarea controalelor oficiale la posturile de control la frontieră, cu condiția ca produsele respective să îndeplinească toate cerințele următoare:
               
                           (a)
                        
                        
                           să îndeplinească cerințele pentru intrarea în Uniune prevăzute la articolul 12 alineatul (2) litera (c) din Regulamentul delegat (UE) 2019/625;
                        
                     
                           (b)
                        
                        
                           orice produse lactate și produse din ouă conținute de produsele compuse cu durată lungă de conservare să fi fost supuse unui tratament în conformitate cu articolul 163 litera (a) din Regulamentul delegat (UE) 2020/692;
                        
                     
                           (c)
                        
                        
                           să fie identificate ca fiind destinate consumului uman și
                        
                     
                           (d)
                        
                        
                           să fie ambalate etanș sau sigilate.
                        
                     
            
               (2)   La momentul introducerii pe piață, produsele compuse cu durată lungă de conservare menționate la alineatul (1) sunt însoțite de un atestat privat în conformitate cu modelul prevăzut în anexa V la Regulamentul de punere în aplicare (UE) 2020/2235 al Comisiei (7).
            
         
         
            Articolul 4
            Controale oficiale ale produselor compuse exceptate de la efectuarea controalelor oficiale la posturile de control la frontieră
            
               (1)   Autoritățile competente efectuează controale oficiale ale produselor compuse cu durată lungă de conservare menționate la articolul 3 alineatul (1) în mod regulat, în funcție de risc și cu o frecvență corespunzătoare, ținând seama de criteriile menționate la articolul 44 alineatul (2) din Regulamentul (UE) 2017/625.
            
            
               (2)   Controalele oficiale menționate la alineatul (1) se efectuează în oricare dintre următoarele locuri de pe teritoriul vamal al Uniunii:
               
                           (a)
                        
                        
                           locul de destinație;
                        
                     
                           (b)
                        
                        
                           punctul de punere în liberă circulație în Uniune;
                        
                     
                           (c)
                        
                        
                           depozitele sau sediile operatorului responsabil de partidă.
                        
                     
            
               (3)   Controalele oficiale menționate la alineatul (1) se efectuează în conformitate cu articolele 45 și 46 din Regulamentul (UE) 2017/625.
            
         
         
            Articolul 5
            Modificări ale Deciziei 2007/275/CE
            Decizia 2007/275/CE se modifică după cum urmează:
            
                        1.
                     
                     
                        Articolul 6 se elimină.
                     
                  
                        2.
                     
                     
                        Anexa II se elimină.
                     
                  
         
            Articolul 6
            Intrare în vigoare și data aplicării
            Prezentul regulament intră în vigoare în a douăzecea zi de la data publicării în Jurnalul Oficial al Uniunii Europene.
            Se aplică de la 21 aprilie 2021.
         
         
            Prezentul regulament este obligatoriu în toate elementele sale și se aplică direct în toate statele membre.
            Adoptat la Bruxelles, 16 februarie 2021.
            
               
                  Pentru Comisie
               
               
                  Președintele
               
               Ursula VON DER LEYEN
            
         
         
            (1)  JO L 95, 7.4.2017, p. 1.
         
            (2)  Decizia 2011/163/UE a Comisiei din 16 martie 2011 privind aprobarea planurilor prezentate de țări terțe în conformitate cu articolul 29 din Directiva 96/23/CE a Consiliului (JO L 70, 17.3.2011, p. 40).
         
            (3)  Regulamentul (CEE) nr. 2658/87 al Consiliului din 23 iulie 1987 privind Nomenclatura tarifară și statistică și Tariful vamal comun (JO L 256, 7.9.1987, p. 1).
         
            (4)  Decizia 2007/275/CE a Comisiei din 17 aprilie 2007 privind listele cu produsele compuse care trebuie să fie supuse controalelor la punctele de control la frontieră (JO L 116, 4.5.2007, p. 9).
         
            (5)  Regulamentul delegat (UE) 2019/625 al Comisiei din 4 martie 2019 de completare a Regulamentului (UE) 2017/625 al Parlamentului European și al Consiliului în ceea ce privește cerințele pentru intrarea în Uniune a transporturilor de anumite animale și mărfuri destinate consumului uman (JO L 131, 17.5.2019, p. 18).
         
            (6)  Regulamentul delegat (UE) 2020/692 al Comisiei din 30 ianuarie 2020 de completare a Regulamentului (UE) 2016/429 al Parlamentului European și al Consiliului în ceea ce privește normele privind intrarea în Uniune, precum și circulația și manipularea după intrare, a transporturilor de anumite animale, de materiale germinative și de produse de origine animală (JO L 174, 3.6.2020, p. 379).
         
            (7)  Regulamentul de punere în aplicare (UE) 2020/2235 al Comisiei din 16 decembrie 2020 de stabilire a normelor de aplicare a Regulamentelor (UE) 2016/429 și (UE) 2017/625 ale Parlamentului European și ale Consiliului în ceea ce privește modelele de certificate de sănătate animală, modelele de certificate oficiale și modelele de certificate de sănătate animală/oficiale pentru intrarea în Uniune și circulația în interiorul Uniunii a transporturilor de anumite categorii de animale și mărfuri, certificarea oficială privind astfel de certificate și de abrogare a Regulamentului (CE) nr. 599/2004, a Regulamentelor de punere în aplicare (UE) nr. 636/2014 și (UE) 2019/628, a Directivei 98/68/CE și a Deciziilor 2000/572/CE, 2003/779/CE și 2007/240/CE (JO L 442, 30.12.2020, p. 1).
      
      
         
            ANEXĂ
            Lista produselor compuse exceptate de la efectuarea controalelor oficiale la posturile de control la frontieră (articolul 3)
            Prezenta listă stabilește produsele compuse în conformitate cu Nomenclatura combinată (NC) în vigoare în Uniune care nu trebuie supuse controalelor oficiale la posturile de control la frontieră.
            Note referitoare la tabel:
            
                         
                     
                     
                        
                           Coloana (1) – Codul NC
                        
                        Această coloană indică codul NC. NC, instituită prin Regulamentul (CEE) nr. 2658/87, se bazează pe Sistemul armonizat de denumire și codificare a mărfurilor [denumit în continuare „Sistemul armonizat (SA)”], elaborat de Consiliul de Cooperare Vamală, devenit Organizația Mondială a Vămilor, și aprobat prin Decizia 87/369/CEE a Consiliului (1). NC reproduce pozițiile și subpozițiile de șase cifre din SA. Cea de-a șaptea și a opta cifră identifică noi subpoziții ale NC.
                        Dacă se folosește un cod din patru, șase sau opt cifre care nu este marcat cu „ex” și cu excepția cazului în care se prevede altfel, toate produsele compuse prefixate cu sau încadrate la aceste patru, șase sau opt cifre nu trebuie supuse controalelor oficiale la posturile de control la frontieră.
                        În cazul în care numai anumite produse compuse specificate încadrate la orice cod din patru, șase sau opt cifre conțin produse de origine animală și nu există nicio subdiviziune specifică a acestui cod în NC, codul este marcat prin „ex”. De exemplu, în ceea ce privește „ex 2001 90 65”, nu sunt necesare controale la posturile de control la frontieră pentru produsele descrise în coloana (2).
                     
                  
                         
                     
                     
                        
                           Coloana (2) – Explicații
                        
                        Prezenta coloană oferă detalii cu privire la produsele compuse care fac obiectul exceptării de la efectuarea controalelor oficiale la posturile de control la frontieră.
                        
                                    Coduri NC
                                 
                                 
                                    Explicații
                                 
                              
                                    (1)
                                 
                                 
                                    (2)
                                 
                              
                                    1704 , ex 1806 20 , ex 1806 31 00 , ex 1806 32 , ex 1806 90 11 , ex 1806 90 19 , ex 1806 90 31 , ex 1806 90 39 , ex 1806 90 50 , ex 1806 90 90 
                                 
                                 
                                    Produse de cofetărie (inclusiv dulciuri), ciocolată și alte preparate alimentare care conțin cacao și care îndeplinesc cerințele de la articolul 3 alineatul (1)
                                 
                              
                                    ex 1902 19 , ex 1902 30 , ex 1902 40 
                                 
                                 
                                    Paste alimentare, fidea și cușcuș care îndeplinesc cerințele de la articolul 3 alineatul (1)
                                 
                              
                                    ex 1905 10 , ex 1905 20 , ex 1905 31 , ex 1905 32 , ex 1905 40 , ex 1905 90 
                                 
                                 
                                    Produse de brutărie, de patiserie, biscuiți, vafe și alveole, pesmet, pâine prăjită și produse similare prăjite care îndeplinesc cerințele de la articolul 3 alineatul (1)
                                 
                              
                                    ex 2001 90 65 , ex 2005 70 00 , ex 1604 
                                 
                                 
                                    Măsline umplute cu pește care îndeplinesc cerințele de la articolul 3 alineatul (1)
                                 
                              
                                    2101 
                                 
                                 
                                    Extracte, esențe și concentrate de cafea, de ceai sau de maté și preparate pe bază de aceste produse sau pe bază de cafea, de ceai sau de maté care îndeplinesc cerințele de la articolul 3 alineatul (1). Cicoare prăjită și alți înlocuitori prăjiți de cafea și extractele, esențele și concentratele lor care îndeplinesc cerințele de la articolul 3 alineatul (1).
                                 
                              
                                    ex 2104 
                                 
                                 
                                    Supe, ciorbe și arome ambalate pentru consumatorul final care îndeplinesc cerințele de la articolul 3 alineatul (1)
                                 
                              
                                    ex 2106 
                                 
                                 
                                    Suplimente alimentare ambalate pentru consumatorul final, care conțin produse prelucrate de origine animală (inclusiv glucozamină, condroitină sau chitosan) care îndeplinesc cerințele de la articolul 3 alineatul (1)
                                 
                              
                                    ex 2208 70 
                                 
                                 
                                    Lichioruri care îndeplinesc cerințele de la articolul 3 alineatul (1)
                                 
                              
                  
               (1)  Decizia 87/369/CEE a Consiliului din 7 aprilie 1987 privind încheierea Convenției internaționale privind Sistemul armonizat de denumire și codificare a mărfurilor, precum și a protocolului de modificare a acesteia (JO L 198, 20.7.1987, p. 1).